Parlo ciæo 04 ottobre 2015
O zeneize lengua da diplomaçìa in mostra o trattato co-o Khan
Andrea Acquarone
L’È QUARCHE giorno ch’a l’à averto unna bellìscima mostra a l’Archivio de Stato de Zena, donde l’è in espoxiçion unna quantitæ de documenti de l’época de colònie zeneixi d’Otramar. Comme inte un gio imaginaio do mondo de alloa, un o peu ammiâ di papê antighìscimi che son unna testimoniansa de l’antiga potensa lìgure: trattati de paxe con di re, accòrdi con di scignoi locali, instruçioin dæte a-i cónsoi, e atro ancon.
Oua, se gh’è do privinçialismo into voei çercâ a tutti i conti a nòstra prezensa inte de còse che no gh’ìntran ninte, faxéndose rie appreuvo, o gh’è ascì into no savei reconosce quande o l’è o caxo de fâ un pittin de sciato in sce unna còsa ch’a dà a mezua do nòstro passou. Donca s’à da savei che inte sta mostra, tra i tanti testi de un valô stramezuou, gh’è l’ocaxon de vedde pe-a primma vòtta di documenti originai de quande o zeneize o l’ea na lengua deuviâ finn-a inta diplomaçìa.
O prìnçipe fra sti texòi o l’è sens’atro o trattato co-o Khan di Tartai do1381, scrito da-i çittadin de Caffa e misso in man a Elias bey, rapprezentante de “lo Imperao”, donde se stablisce che “tutti li mercanti chi van e végnen in sce lo terren de lo Imperao seran seguri, e a quelli usanse neuve no se farà”; perché i zeneixi “a lo sò amigo amixi seran, de lo sò inimigo inimixi seran”. E se mai un “homo de lo Imperao à question ò ademanda alcunna còsa de lo Zenoeyse, la raxon fasse messè lo cónsoro segondo la soa mainera” (emmo çercou de lasciâ o ciù poscìbile a grafìa de l’epoca).
Un atro documento in zeneize de grande importansa tra quelli in mostra o l’è o trattato de paxe tra o re de Tùnexi e o Antògno Grimadi, do 1465, ma ghe n’è mai tanti de testi de sta qualitæ che fòscia se meitieivan unn’espoxiçion tutta seu. Maniman a çittadinansa a se rendieiva conto de quello che a l’ea a seu lengua, de comme o zeneize antigo o l’agge di træti che s’en conservæ inti parlæ de rivea e de l’introtæra, e magara ghe vegnieiva in cheu de provâ a fâ in mòddo ch’a ghe segge ancon. Perché se o l’è brutto che un dialetto o scente, unna lengua a no peu moî.
© Riproduzione riservata
lij_Latn lij_Latn vec_Latn lij_Latn lij_Latn lij_Latn lij_Latn ita_Latn